Video: ‘Onsigbaarheidspak’ werk toe nie lekker nie(Skermgreep uit die video) Kykers lag lekker vir ŉ man se grappige poging om “onsigbaar” te wees terwyl sy verloofde besig is met Zoom-gesprekke vir haar werk. Tydens die pandemie het talle mense van Zoom of Skype gebruik gemaak om aanlyn vergaderings by te woon. Wanneer die kombuis of sitkamer egter jou kantoor word, kan diegene saam met wie jy bly, soms onverwags in die video verskyn. Een man het gedink hy het ŉ oplossing gevind om homself “onsigbaar” te maak wanneer sy verloofde besig is in ŉ vergadering. Sy idee het egter nie volgens plan verloop nie. In ŉ plasing op TikTok, het ŉ gebruiker genaamd @tailoredbits onthul dat hy ŉ groen morfeerpak aangeskaf het om aan te trek wanneer hy moontlik in die agtergrond op ŉ video sou verskyn. In die video stap hy, geklee in die morfeerpak, agter verby sy verloofde. Die man kan egter nog steeds grootliks gesien word waar hy met ŉ koffiebeker verbystap. Slegs sekere dele blyk “onsigbaar” te wees. Sy verloofde gaan voort met haar gesprek ondanks die grappige onsuksesvolle poging. “Flawless execution” is die beskrywing by die video. Die video is reeds meer as 30 miljoen keer gekyk en meer as 6,4 miljoen mense het daarvan gehou. Kykers het lekker gelag vir die man se poging. “Dit word al hoe snaakser hoe meer ek daarna kyk,” het een gesê. “Haha, dit trek selfs die aandag nog meer af!” het ŉ ander bygevoeg. Flawless execution. #fyp #foryou #wfh #zoom #workfromhome ♬ original sound – tailoredbits